Imtella' Lulju 2, 2021 Rapport: Liam Carter Fl-ewwel sitt xhur tas-sena l-wasliet tal-immigranti irregolari f'Malta naqsu b'86% meta mqabbel mas-sena li għaddiet. Sorsi li tkellmu ma' TVM fissru dan it-tnaqqis bħala riżultat tal-bidla fil-politika tal-awtoritarijiet Maltin sabiex immigranti rregolari li jaslu fix-xtajta Maltin minn pajjiżi meqjusa bħala sikuri, qed jintbaghtu lura pajjiżhom. Ix-xhur tas-Sajf huma kkunsidrati bħala l-mutur tal-immigrazzjoni irregolari. Il-bnazzi jħeġġeġ aktar immigranti rregolari jagħmlu t-traġitt perikoluż mill-Afrika lejn l-Ewropa. Madanakollu din is-sena ġie rreġistrat tnaqqis sostnazjali meta mqabbel mas-sentejn li għaddew. Ċifri uffiċċjali li kiseb TVM juru li fl-ewwel sitt xhur tal-2019 kienu waslu f'Malta, 1,276 immigrant irregolari. Is-sena l-oħra f'sena ta' pandemija l-ammont ta' immigranti li żbarkaw f'pajjiżna bejn Jannar u Ġunju kien ta' 1,699. Min-naħa l-oħra, mill-bidu tas-sena s'issa waslu f'Malta 244 immigrant rregolari, li jfisser madwar 86% inqas meta mqabbel mas-sentejn ta' qabel. Il-figuri juru li f'Ġunju, meqjus bħala l-aktar xahar movimentat f'dan ir-rigward, kien hemm operazzjoni waħda ta' salvataġġ li kienet tinvolvi 97 immigrant irregolari. Iżda t-traġitti fil-Mediterran ma waqfux. Skont l-awtoritajiet Libjani bejn Jannar u Ġunju kien hemm żieda fin-numru ta' immigranti rregolari li pprovaw jitilqu mil-Libja sabiex jaslu fl-Ewropa minn Malta u l-Italja. L-Organizzazjoni Internazzjonali tal-Immigrazzjoni tistma li mill-bidu tas-sena sal-aħħar ta' Ġunju l-awtoritajiet Libjani salvaw il-fuq minn 14 il-elf immigrant irregolari fuq il-baħar. L-Italja laqgħet mat-tnax il-elf immigrant f'dan l-istess perjodu, li tfisser żieda qawwija meta mqabbel mat-3,674 li sabu kenn fl-Italja s-sena l-oħra. Sorsi li tkellmu ma' TVM spjegaw li l-ħidma tal-awtoritajiet Maltin sabiex immigranti minn pajjiżi kkonsidrati sikuri jintbagħtu lura pajjiżhom seta' wassal għal dan it-tnaqqis. Fil-fatt fi stqarrija maħruġa x-xahar li għadda mill-Ministeru għall-Intern, is-Sigurtà Nazzjonali u l-Infurzar tal-Liġi din is-sena l-ammont ta' immigranti rregolari li rritornaw lejn pajjiżhom jew kienu rilokati lejn pajjiż ieħor tal-Unjoni Ewropea qabeż l-ammont ta' wasliet ġodda fl-istess perjodu. Sorsi spjegaw kif jidher li f'dan il-qasam, l-awtoritajiet Maltin qed jillimitaw l-aċċess għas-suq tax-xogħol għall-immigranti minn pajjiżi sikuri, speċjalment ma' dawk li ma jkunx ħaqqhom protezzjoni f'Malta, proċess li qed isib kemmxejn tal-oġġezzjoni mill-għaqdiet mhux governattivi.